Návrh rozhodnutie Rady o postupe týkajúcom sa odchýlok od pravidiel pôvodu ustanovených v protokoloch o pôvode pripojených k dohodám o hospodárskom partnerstve so štátmi AKT /* KOM/2009/0345 v konečnom znení - ACC 2009/0092 */





[pic] | KOMISIA EURÓPSKYCH SPOLOČENSTIEV | Brusel, 13.7.2009 KOM(2009) 345 v konečnom znení 2009/0092 (ACC) Návrh ROZHODNUTIE RADY o postupe týkajúcom sa odchýlok od pravidiel pôvodu ustanovených v protokoloch o pôvode pripojených k dohodám o hospodárskom partnerstve so štátmi AKT DÔVODOVÁ SPRÁVA Platnosť prílohy V k Dohode z Cotonou[1] spolu s protokolom 1 týkajúcom sa definície pojmu „pôvodné výrobky“ a metód administratívnej spolupráce sa končí 31. decembra 2007. Na základe článku 37 tejto dohody útvary Komisie rokujú so štátmi AKT o revidovaných dohodách o hospodárskom partnerstve. Rokovania o súhrnných dohodách o hospodárskom partnerstve s africkými štátmi AKT stále prebiehajú, zatiaľ čo dočasné dohody o hospodárskom partnerstve sa podpisujú postupne od začiatku roka 2008 Na základe navrhovaného rozhodnutia sa Komisii zveria vykonávacie právomoci pri rozhodovaní Spoločenstva o žiadostiach o odchýlky od pravidiel pôvodu ustanovených v protokoloch o pôvode pripojených k dohodám o hospodárskom partnerstve. Navrhovaným rozhodnutím sa zruší rozhodnutie Rady 2000/399/ES, ktoré sa predtým uplatňovalo v rámci dohody z Cotonou. V článku 39 protokolu 1 týkajúceho sa definície pojmu „pôvodné výrobky“ a metód administratívnej spolupráce k dohode o hospodárskom partnerstve medzi CARIFORUM-ES, ako aj v podobných ustanoveniach protokolov o pôvode iných dohôd o hospodárskom partnerstve, ktoré sa ešte majú podpísať so štátmi AKT, sa ustanovuje postup schvaľovania odchýlok z pravidiel pôvodu na žiadosť signatárskeho štátu dohody o hospodárskom partnerstve. Rozhodnutia o odchýlkach by mal prijať príslušný výbor, ktorý sa má zriadiť v rámci príslušnej dohody o hospodárskom partnerstve, v lehote 75 pracovných dní po prijatí žiadosti Spoločenstvom. Je teda potrebné zabezpečiť, aby sa stanovisko Spoločenstva prijalo pred uplynutím uvedenej lehoty a včas oznámilo štátom AKT, ktoré sú signatármi dohôd o hospodárskom partnerstve. 2009/0092 (ACC) Návrh ROZHODNUTIE RADY o postupe týkajúcom sa odchýlok od pravidiel pôvodu ustanovených v protokoloch o pôvode pripojených k dohodám o hospodárskom partnerstve so štátmi AKT RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 133, so zreteľom na návrh Komisie, keďže: (1) Platnosť prílohy V k Dohode o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanej v Cotonou 23. júna 2000[2] (dohoda o partnerstve AKT-ES) a jej protokolov, medzi nimi aj protokolu 1 týkajúceho sa definície pojmu „pôvodné výrobky“ a metód administratívnej spolupráce, sa v súlade s článkom 37 ods. 1 uvedenej dohody končí 31. decembra 2007. (2) Podľa ustanovení článku 37 ods. 1 dohody o partnerstve AKT-ES sa dohody o hospodárskom partnerstve prerokovali s regionálnymi skupinami štátov AKT. Tieto dohody o hospodárskom partnerstve sa postupne podpisujú od 1. januára 2008. (3) V článku 39 protokolu 1 týkajúcom sa definície pojmu „pôvodné výrobky“ a metód administratívnej spolupráce (ďalej len „protokol o pôvode“) Dohody o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane[3] (ďalej len „dohoda o hospodárskom partnerstve CARIFORUM-ES“), ktorá je prvou dohodou o ekonomickom partnerstve podpísanou so štátmi AKT, sa ustanovuje postup schvaľovania odchýlok od pravidiel pôvodu na žiadosť niektorého štátu AKT, ktorý je signatárom dohody o hospodárskom partnerstve. Stanovisko Spoločenstva k odchýlkam musí prijať príslušný výbor. Postup pre uvedený výbor je vhodné ustanoviť tak, aby sa mohol uplatňovať aj na podobné ustanovenia protokolov o pôvode iných dohôd o hospodárskom partnerstve, ktoré sa so štátmi AKT podpíšu v budúcnosti. (4) V článku 39 ods. 8 protokolov o pôvode sa ustanovuje, že rozhodnutie by sa malo prijať čo možno najrýchlejšie a v žiadnom prípade nie neskôr ako sedemdesiatpäť pracovných dní po tom, čo Komisia prijme žiadosť. Ak Spoločenstvo v tejto lehote neinformuje štáty AKT, ktoré predložili žiadosť o odchýlku, o svojom stanovisku, žiadosť sa považuje za schválenú. (5) Je preto potrebné prijať postup, ktorým sa zabezpečí, že stanovisko Spoločenstva sa môže prijať a oznámiť štátom AKT, ktoré sú signatármi dohôd o hospodárskom partnerstve dostatočne včas na to, aby sa príslušné rozhodnutie mohlo prijať pred uplynutím danej lehoty. (6) V rozhodnutí Rady 2000/399/ES zo 16. júna 2000 o postupe týkajúcom sa odchýlok od pravidiel pôvodu ustanovených v protokole č. 1 Dohody o partnerstve AKT – ES[4] sa ustanovilo delegovanie právomocí na Komisiu, pokiaľ ide o prijatie spoločného stanoviska Spoločenstva súvislosti so žiadosťou štátov AKT o odchýlku z pravidiel pôvodu ustanovených v protokole 1 prílohy V k dohode o partnerstve AKT-ES. (7) Podobne by sa mala Komisia teraz splnomocniť, pokiaľ ide o žiadosti o odchýlky od pravidiel pôvodu ustanovených v protokoloch o pôvode dohôd o hospodárskom partnerstve. Stanovisko Spoločenstva k takýmto žiadostiam by sa malo prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu[5]. (8) Rozhodnutie 2000/399/ES by sa malo v záujme jasnosti nahradiť, ROZHODLA TAKTO: Článok 1 Spoločné stanovisko Spoločenstva k žiadosti štátov AKT, ktoré sú signatármi dohôd o hospodárskom partnerstve, o odchýlku od pravidiel pôvodu ustanovených v protokoloch o pôvode dohôd o hospodárskom partnerstve prijíma Komisia v súlade s postupom ustanoveným v článku 2. Článok 2 1. Komisii pomáha Výbor pre Colný kódex zriadený článkom 248a ods. 1 nariadenia (EHS) č. 2913/92[6]. 2. Zástupca Komisie predloží Výboru pre Colný kódex návrh spoločného stanoviska do 25 pracovných dní odo dňa, keď Spoločenstvo žiadosť o odchýlku dostalo. Výbor pre Colný kódex zaujme stanovisko k návrhu v lehote, ktorú stanoví predseda výboru podľa naliehavosti danej veci. V prípade rozhodnutí, ktoré má prijať Rada na návrh Komisie, sa stanovisko prijíma väčšinou ustanovenou v článku 205 ods. 2 Zmluvy. Hlasom zástupcov členských štátov sa pridelí váha ustanovená v uvedenom článku. Predseda nehlasuje. 3. Komisia prijme stanovisko Spoločenstva a bezodkladne ho oznámi príslušnému výboru zriadenému danou dohodou o hospodárskom partnerstve. Ak však toto stanovisko Spoločenstva nie je v súlade so stanoviskom Výboru pre Colný kódex, Komisia ho ihneď predloží Rade. Komisia v takom prípade odloží jeho oznámenie príslušnému výboru zriadenému v rámci danej dohody o hospodárskom partnerstve o 25 pracovných dní odo dňa hlasovania vo výbore. 4. V lehote ustanovenej v treťom odseku môže Rada kvalifikovanou väčšinou prijať iné stanovisko Spoločenstva. Článok 3 1. Rozhodnutie 2000/399/ES sa týmto zrušuje. 2. Odkazy na zrušené rozhodnutie sa považujú za odkazy na toto rozhodnutie. V Bruseli Za Radu predseda [pic][pic][pic] [1] Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísaná v Cotonou 23. júna 2000 ( Ú. v. ES L 317, 15.12.2000, s. 3 ). [2] Ú. v. ES L 317, 15.12.2000, s. 3. [3] Ú. v. EÚ L 289, 30.10.2008, s. 1. [4] Ú. v. ES L 151, 24.6.2000, s. 16. [5] Ú. v. ES L 184, 17.7.1999, s. 23. [6] Ú. v. ES L 302, 19.10.1992, s. 1.